Diari Oficial de la Generalitat Valenciana


Sumari del DOGV 7055, del 27-06-2013 (2013/6181)

RESOLUCIÓ de 8 de maig de 2013, del secretari autonòmic de Justícia, per la qual s'acorda ratificar el balanç de liquidació aprovat pel Patronat de la Fundación de la Comunidad Valenciana para la Calidad de la Educación, així com la seua baixa registral en el Registre de Fundacions de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7055

Data del DOGV
:   27-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6181


Data del document
:   08-05-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 8 de maig de 2013, del secretari autonòmic de Justícia, per la qual s'acorda ratificar el balanç de liquidació aprovat pel Patronat de la Fundación de la Comunidad Valenciana para la Calidad de la Educación, així com la seua baixa registral en el Registre de Fundacions de la Comunitat Valenciana. [2013/6181]  
Vist l'expedient sobre la ratificació pel Protectorat del balanç de la liquidació aprovat pel Patronat de la Fundación de la Comunidad Valenciana para la Calidad de la Educación (d'ara en avant, la Fundació), així com la seua baixa en el Registre de Fundacions de la Comunitat Valenciana, d'acord amb els següents  
  
Fets  
Primer. Amb data 18 de gener de 2012, la Fundació va presentar l'acord d'extinció adoptat pel Patronat de la Fundació amb data 27 de desembre de 2011 i protocol·litzat en escriptura pública de 10 de gener de 2012, autoritzada pel notari del Col·legi de València Alejandro Cervera Taulet, número 86 del seu protocol. La causa de l'extinció és la impossibilitat del compliment del fi fundacional, de conformitat amb la lletra c de l'article 31 de la Llei 50/2002, de 26 de desembre, de Fundacions.  
Esmenada la sol·licitud en els termes del requeriment de 28 de febrer de 2012, del Servici d'Entitats Jurídiques de la llavors Conselleria de Justícia i Benestar Social, i després de l'informe favorable de la Comissió del Protectorat de 19 de juny de 2012, es va dictar la Resolució de 25 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundación de la Comunitat Valenciana para la Calidad de la Educación.  
  
Segon. Mitjançant la Resolució de 26 de febrer de 2007, del secretari autonòmic de Justícia de la Conselleria de Justícia, Interior i Administracions Públiques, s'acordà inscriure en el Registre de Fundacions de la Comunitat Valenciana la Fundación de la Comunidad Valenciana para la Calidad de la Educación, classificada de caràcter cultural, el fundador de la qual és la Generalitat, representada per la directora de l'Institut d'Avaluació i Qualitat Educativa de la Conselleria de Cultura, Educació i Esport, Auxiliadora Hernández Miñana.  
  
La Fundació té per objecte fonamental la consecució dels fins següents: 1. Impulsar la millora de la qualitat educativa a la Comunitat Valenciana, fonamentalment, potenciar la formació i la col·laboració entre famílies, el professorat i la societat civil en conjunt que faciliten la comunicació, la coordinació i la responsabilitat compartida en la inequívoca labor pedagògica que tots ells exercixen. 2. Dissenyar, proposar i desenrotllar iniciatives que incrementen el suport social als professionals de l'educació i a les famílies, prestigiar la seua funció educadora i reconéixer el benefici social que comporta, així com fomentar, impulsar i gestionar els projectes que es consideren oportuns perquè els centres educatius de la Comunitat Valenciana aconseguisquen els nivells de reconeixement a la qualitat i a l'excel·lència basant-se en el model europeu d'excel·lència. 3. Estimular i promoure la creació de vies de comunicació inèdites entre la societat civil, i especialment disposar dels mitjans de comunicació, les institucions d'ensenyança i la comunitat educativa per a la formació de les famílies i el professorat en l'ús de la cultura audiovisual, a fi de valorar la TV i les NTIC com a potents ferramentes en la tasca educativa. 4. Facilitar a les famílies i la societat en general la formació específica que millore la seua capacitat per a fer front a la formació integral dels nostres fills i jóvens, en clau de coresponsabilitat educadora amb els centres docents, perquè junts enfortisquen els valors democràtics, la promoció personal i la inclusió social a través de la promoció d'una convivència pacifica i la resolució de conflictes. 5. Promoure la col·laboració i responsabilitat de tots els agents educatius de la societat perquè els nostres jóvens accedisquen a la formació superior i s'integren com a ciutadans actius i responsables en la vida laboral i social. 6. Fomentar i reconéixer l'esforç i el treball personal de l'alumnat i donar-hi suport, com a mitjà per a aconseguir l'èxit i l'excel·lència acadèmica implicant per a això el professorat, famílies, organismes i institucions i societat en general.  
  
  
Tercer. La present extinció s'emmarca dins del procés de reestructuració del sector públic fundacional iniciat pel Consell, i que va suposar l'adopció de l'Acord de 2 de desembre de 2011, del Consell, en el qual es va autoritzar l'extinció de tot un conjunt de fundacions pertanyents al sector públic de la Generalitat, entre les quals la de la Fundación de la Comunidad Valenciana para la Calidad de la Educación.  
  
En la dita sessió de data 7 de desembre de 2011 es va designar com a liquidador el gerent de la Fundació, Fernando León Marco, que va ser apoderat per a l'execució material dels acords que corresponguen, d'acord amb l'article 40 del Reglament de Fundacions de la Comunitat Valenciana.  
Així mateix el Patronat, atenent el que disposa el punt quart de l'esmentat acord del Consell de 2 de desembre de 2011, d'acord amb el qual els fins de la Fundació seran assumits per l'AVAP, Agència Valenciana d'Avaluació i Prospectiva, va acordar, en la dita reunió de 27 de desembre de 2011, que el romanent resultant després de la liquidació es transferiria a l'esmentada Agència.   
En este sentit, l'article 26 dels Estatuts de la Fundació assenyala que «en cas d'extinció, als béns i drets resultants de la liquidació se'ls donarà el destí que el Patronat determine, d'acord amb allò que s'ordena en la normativa vigent, i que el romanent s'aplicarà a la realització de fins d'interés general anàlegs als de la Fundació».  
En la resolució de ratificació de l'extinció es va assenyalar expressament que haurien de presentar-se, amb caràcter previ a la ratificació de la liquidació i la baixa registral, els comptes de 2011, aprovats pel Patronat, així com l'auditoria corresponent; uns aspectes esmenats en la data actual.  
  
Quart. Amb data 17 de desembre de 2012 té entrada la sol·licitud de ratificació pel Protectorat de la Generalitat del balanç de liquidació aprovat en la reunió del Patronat de 29 de novembre de 2012.  
  
Examinada la documentació per la Secció de Fundacions i la Secció de Comptabilitat del Servici d'Entitats Jurídiques es va procedir, amb data 12 de febrer de 2013, a requerir a la Fundació perquè aportara més informació respecte als cobraments i pagaments reflectits en el compte de resultats.  
  
Quint. Atesos eixos antecedents, la Comissió de Protectorat, en la sessió de 12 de març de 2013, va informar sobre el punt de l'orde del dia relatiu a la ratificació del balanç de liquidació en els termes següents:   
  
«Vistos els antecedents i la documentació aportada, la Comissió del Protectorat manifesta no poder en este moment emetre informe favorable sobre la ratificació de la liquidació sol·licitada, atesos els requeriments cursats. Al mateix temps, la Comissió manifesta que, una vegada que la Fundació realitze totes i cada una de les tasques de liquidació pertinents, no serà necessària la ratificació per part de la Comissió del Protectorat sempre que s'acredite el cobrament de crèdits, la satisfacció de deutes i el tancament de tots els actes pendents d'execució, d'acord amb la normativa vigent. No obstant això, de la ratificació oportuna es donarà compte a la Comissió del Protectorat, així com de qualsevol problema que respecte de les tasques de liquidació puga sorgir per a la seua decisió per esta Comissió».  
  
Sext. El 10 d'abril de 2013, la Fundació va presentar la documentació sol·licitada, que va obtindre l'informe favorable de la Secció de Comptabilitat del Servici d'Entitats Jurídiques, amb data 26 d'abril de 2013, en el qual es fa menció expressa de l'acreditació de la transferència del romanent com a requisit previ a la baixa registral de la Fundació. En l'informe s'assenyala:  
«Després de la ratificació de l'extinció per part del Protectorat, amb data 25 de juliol de 2012, la Fundació ha presentat els acords adoptats pel seu patronat amb data 29 de novembre de 2012 respecte a la liquidació, on s'adjunta la documentació següent:  
Balanç de liquidació, en el qual, després d'efectuar les operacions de liquidació, tots els comptes deutors o creditors han sigut saldats. El patrimoni net resultant o romanent és de 32.063,49 euros, amb el desglossament següent: 4.065,23 d'actiu no corrent (equips informàtics i mobiliari) i 27.998,26 euros d'actiu corrents, tresoreria.  
  
El mobiliari i els equips informàtics han sigut cedits a l'AVAP i es justifiquen amb l'inventari i amb l'acta de recepció i acceptació dels seus béns per part de l'agència esmentada de data 28 de setembre de 2012.  
El saldo de tresoreria, de 27.998,26 euros, ha sigut transferit al compte bancari de què és titular AVAP i es justifica amb còpia compulsada amb data 16 de novembre de 2012.   
Amb data 10 d'abril de 2013, a requeriment d'este registre han ampliat la informació relativa a la liquidació aportant els llibres diari i major, on consten les anotacions comptables efectuades fins a la ratificació dels acords de liquidació de 29 de novembre de 2012.   
  
Per tot això, des del punt de vista econòmic comptable s'estima que l'expedient de liquidació està prou documentat i, en conseqüència, s'emet el present informe favorable en el sentit de ratificar la liquidació i, si és el cas, cursar la baixa registral de la Fundación de la Comunidad Valenciana para la Calidad de la Educación».  
  
  
Fonaments de dret  
Primer. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament orgànic i funcional de la Conselleria de Governació i Justícia, establixen que la Secretaria Autonòmica de Justícia assumix les competències, entre altres, en matèria de fundacions.  
  
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana s'exercix per la conselleria competent en matèria de fundacions, al conseller de la qual correspon la titularitat del Protectorat, sense perjuí de la possibilitat de la seua delegació o desconcentració.  
  
  
Tercer. La Secretaria Autonòmica de Justícia és competent per a conéixer i resoldre el present expedient per delegació de l'exercici de competències, en virtut del que disposa la Resolució de 19 d'abril de 2013, de la Conselleria de Governació i Justícia, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
El dit article 31 de la Llei 50/2002 assenyala que «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei.»  
D'acord amb el que assenyala l'article 32 del mateix text legal, relatiu a les formes d'extinció:   
«2. En els supòsits previstos en els paràgrafs b, c i e de l'article anterior, l'extinció de la fundació requerirà acord del Patronat ratificat pel Protectorat.  
Si no hi ha acord del Patronat, o si no és ratificat pel Protectorat, l'extinció de la fundació requerirà resolució judicial motivada, que podrà ser instada pel Protectorat o pel Patronat, segons els casos».  
  
  
Quint. De conformitat amb l'article 26 de l'esmentada Llei 8/1998:   
«Article 26. Liquidació  
1. L'extinció de la fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Acabades les operacions, es formarà el balanç oportú de liquidació, que haurà de ser aprovat pel Patronat i sotmés a la ratificació pel Protectorat. Recaiguda l'aprovació, es procedirà a complir el que disposa l'apartat següent, per a finalitzar la liquidació. Conclosa esta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà el certificat de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant això, la baixa de la fundació en el Registre, si resulten operacions pendents d'execució o formalització, hauran de ser dutes a terme pel Protectorat.  
  
2. Els béns i drets resultants de la liquidació seran destinats a les fundacions o a les entitats sense finalitats lucratives públiques o privades que pretenguen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. A falta d'això, este destí podrà ser decidit, en favor de les mateixes fundacions i entitats mencionades, pel Patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador».  
Per la seua banda, els estatuts de la Fundació disposen en l'article 26 que «en cas d'extinció, als béns i drets resultants de la liquidació se'ls donarà el destí que el Patronat determine, d'acord amb allò que s'ha ordenat per la normativa vigent, el romanent serà aplicat a la realització de fins d'interés general anàlegs a la Fundació».  
Alhora, la Llei 5/2006, de 25 de maig, de la Generalitat, de creació de l'Agència Valenciana d'Avaluació i Prospectiva (AVAP), la definix com a entitat de dret públic sotmesa al dret privat, de les previstes en l'article 5.2 del Text Refós de la Llei d'Hisenda Pública de la Generalitat.  
Junt amb això, l'Acord de 2 de desembre de 2011, del Consell, va disposar en el seu apartat quart que s'iniciaren els tràmits pertinents per a ampliar les competències de l'Agència Valenciana d'Avaluació i Prospectiva (AVAP), adscrita a la llavors Conselleria d'Educació, Formació i Ocupació, amb l'objectiu d'assumir els fins fundacionals, entre altres, de la Fundación de la Comunitat Valenciana para la Calidad de la Educación.  
  
Sext. Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal manera, l'article 39 del reglament esmentat establix que:  
«1. Quan el Patronat acorde extingir la fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els estatuts, haurà de sol·licitar la ratificació del Protectorat, per a la qual cosa s'adjuntarà la documentació següent:  
  
a) Certificat de l'acord d'extinció adoptat pel Patronat, emés pel secretari o la secretària amb el vistiplau del president o la presidenta.  
  
b) Memòria justificativa de la concurrència d'una causa d'extinció específica de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els estatuts o de dur a terme un procés de fusió.  
  
c) Els comptes de l'entitat en la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix Patronat, proposta de designació de liquidadors i pla d'actuació d'estos».  
  
Per la seua banda, l'article 40.2 del reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que siguen necessàries per a la liquidació. Sense perjuí d'això, el Patronat podrà apoderar o delegar l'execució material dels seus acords relatius al procés de liquidació».  
  
Sèptim. Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 de la Llei 8/1998), igual que ho va requerir la seua constitució.  
b) Respecte a l'obligació d'estar al dia en les seues obligacions comptables, ha de tindre's present el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
  
- En l'article 5: «Tindran la consideració de fundacions públiques de la Generalitat Valenciana, a l'efecte d'esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes o altres entitats que conformen el seu sector públic. La seua creació requerirà en tot cas autorització prèvia del Govern valencià.  
- I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què es referix l'article 5 d'esta llei».   
  
Octau. Atenent l'article 47.14 del Reglament de fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de fundacions de la Comunitat Valenciana, entre altres:   
«L'extinció de la fundació, la liquidació i el destí donat als béns fundacionals».  
  
Nové. S'ha acomplit el que preveu l'article 41.2.g del Reglament de fundacions de la Comunitat Valenciana, aprovat pel Decret 68/2011, de 27 de maig, del Consell, el qual establix:   
«2. En l'exercici de les funcions que li corresponen, el Protectorat podrà sol·licitar informe de la Comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i la resta de generals de pertinent aplicació, així com els informes de la Comissió del Protectorat de 12 de març de 2013 i de la Secció de Comptabilitat del Servici d'Entitats Jurídiques el 26 d'abril de 2013, resolc:  
  
Primer  
Ratificar el balanç de liquidació aprovat pel Patronat de la Fundación de la Comunidad Valenciana para la Calidad de la Educación, en els termes descrits en la present resolució.  
  
Segon  
Inscriure en el Registre de Fundacions de la Comunitat Valenciana la ratificació del balanç de liquidació esmentat.  
  
Tercer  
Acordar la baixa registral de la fundació esmentada en el Registre de Fundacions de la Comunitat Valenciana, una vegada que esta ja ha acreditat la transferència del romanent de la liquidació a l'Agència Valenciana d'Avaluació i Prospectiva.  
  
Notifiqueu esta resolució, que és definitiva en via administrativa, contra la qual es pot interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que es puga interposar, si és el cas, un recurs potestatiu de reposició, en el termini d'un mes, comptador des de l'endemà de la notificació, davant del conseller de Governació i Justícia, o qualsevol altre recurs que estime procedent.  
  
  
València, 8 de maig de 2013.- El secretari autonòmic de Justícia: Antonio Gastaldi Mateo.